Komission lausunto EY:n perustamissopimuksen 251 artiklan 2 kohdan kolmannen alakohdan c alakohdan nojalla Euroopan parlamentin ehdottamista tarkistuksista neuvoston yhteiseen kantaan ehdotuksesta Euroopan parlamentin ja neuvoston direktiiviksi mittauslaitteista komission ehdotusta muuttava EY:n perustamissopimuksen 250 (2) artiklan nojalla /* KOM/2004/0040 lopull. - COD 2000/0233 */





KOMISSION LAUSUNTO EY:n perustamissopimuksen 251 artiklan 2 kohdan kolmannen alakohdan c alakohdan nojalla Euroopan parlamentin ehdottamista tarkistuksista neuvoston yhteiseen kantaan ehdotuksesta EUROOPAN PARLAMENTIN JA NEUVOSTON DIREKTIIVIKSI mittauslaitteista KOMISSION EHDOTUSTA MUUTTAVA EY:n perustamissopimuksen 250 (2) artiklan nojalla 2000/0233 (COD) KOMISSION LAUSUNTO EY:n perustamissopimuksen 251 artiklan 2 kohdan kolmannen alakohdan c alakohdan nojalla Euroopan parlamentin ehdottamista tarkistuksista neuvoston yhteiseen kantaan ehdotuksesta EUROOPAN PARLAMENTIN JA NEUVOSTON DIREKTIIVIKSI mittauslaitteista 1. Johdanto EY:n perustamissopimuksen 251 artiklan 2 kohdan kolmannen alakohdan c alakohdassa määrätään, että komissio antaa lausunnon Euroopan parlamentin toisessa käsittelyssä ehdottamista tarkistuksista. Komissio esittää seuraavassa lausuntonsa parlamentin hyväksymistä tarkistuksesta. 2. Tausta - Komissio toimitti direktiiviehdotuksensa Euroopan parlamentille ja neuvostolle 15. syyskuuta 2000 [KOM(2000) 566 lopullinen; 2000/0233(COD)]. - Euroopan talous- ja sosiaalikomitea antoi lausuntonsa 28. helmikuuta 2001. - Euroopan parlamentti antoi ensimmäisessä käsittelyssä 3. heinäkuuta 2001 lausuntonsa, johon sisältyi 29 tarkistusta. - Komissio hyväksyi muutetun ehdotuksen 6. helmikuuta 2002 [KOM(2002) 37]. - Neuvosto hyväksyi 22. heinäkuuta 2003 yksimielisesti yhteisen kannan, jolle komissio antoi tukensa. - Euroopan parlamentti antoi toisessa käsittelyssä 17. joulukuuta 2003 päätöslauselman, jossa se teki 27 tarkistusta yhteiseen kantaan. 3. Ehdotuksen tarkoitus Useita mittauslaitteita yhdenmukaistettiin 1970-luvulla vapaaehtoisen yhdenmukaistamisen puitteissa: jäsenvaltiot saivat säilyttää kansalliset sääntönsä yhdenmukaistettujen yhteisön sääntöjen rinnalla vanhan lähestymistavan mukaisten direktiivien perusteella. Kyseisiä direktiivejä ei ole saatettu ajan tasalle tekniseen kehitykseen nähden. Tällä välin jäsenvaltiot ovat vaihtelevassa määrin laajentaneet kansallisia teknisiä sääntöjään, jotka usein perustuvat kokonaan tai osittain kansainvälisiin suosituksiin. Kansalliset säännöt aiheuttavat sisämarkkinoiden epäyhtenäistymistä. Jotta voitaisiin päästä täydelliseen yhdenmukaistamiseen, laajentaa yhteisön yhdenmukaistamisen soveltamisalaa ja nykyaikaistaa vaatimustenmukaisuuden arviointimenettelyjä, yhteisön lainsäädäntö on saatettava ajan tasalle siten, että siihen sisällytetään valmistajan mahdollisuus panna toimeen hyväksytty ja valvottu laatujärjestelmä vaihtoehtona sille, että kolmas osapuoli tarkastaa tuotteet. Ehdotus koskee lakisääteisesti valvottujen mittauslaitteiden markkinoille saattamista ja käyttöönottoa. Se perustuu uuteen lähestymistapaan. Ehdotuksella (yhteinen kanta) kumotaan kymmenen nykyistä yhteisön direktiiviä. Toissijaisuusperiaatteen mukaisesti ehdotuksella ei yhdenmukaisteta kansallista lainsäädäntöä lakisääteisestä mittaamisesta. Tämä kuuluu edelleen jäsenvaltioiden toimivaltaan ja voi siis vaihdella jäsenvaltioittain. Kuitenkin kun mittaamisesta säädetään, mittaus on suoritettava ehdotetun direktiivin mukaisella laitteella. 4. Komission kanta Euroopan parlamentin tekemiin tarkistuksiin Euroopan parlamentti hyväksyi toisessa käsittelyssä 27 tarkistusta neuvoston yhteiseen kantaan. Komissio hyväksyy Euroopan parlamentin ehdottamat tarkistukset. Tarkistukset ovat komission alkuperäisen ehdotuksen ja neuvoston yhteisen kannan tavoitteiden mukaisia. 4.1. Komission hyväksymät tarkistukset Tarkastelun helpottamiseksi Euroopan parlamentin ehdottamat tarkistukset voidaan ryhmitellä seuraavasti: Toissijaisuutta ja valinnaisuutta koskevat tarkistukset: * Tarkistuksissa 1, 2 ja 8 tarkennetaan, että direktiivin mukaan jäsenvaltiot voivat päättää olla sääntelemättä direktiivissä tarkoitetuilla laitteilla suoritettavia tehtäviä, mutta että niiden on ilmoitettava komissiolle syyt tähän. Tietojen ilmoittamisen avulla voidaan välttää epäterve kilpailu säänneltyjen laitteiden kanssa. * Tarkistukset 9, 10 ja 14, tarkistuksen 17 toinen kohta ja tarkistus 26 ovat sanamuodon muutoksia, joilla lisätään selkeyttä ja johdonmukaisuutta tarkistuksiin 1, 2 ja 8 nähden. Komissio hyväksyy tarkistukset 1, 2, 8, 9, 10 ja 14, tarkistuksen 17 toisen kohdan ja tarkistuksen 26, koska tarkistukset selkiyttävät tekstiin sisältyvää toissijaisuuden käsitettä, joka on jo mukana komission ehdotuksessa ja yhteisessä kannassa. Lisäys, jolla jäsenvaltiot velvoitetaan ilmoittamaan komissiolle sääntelemättömistä mittaamistehtävistä, lisää avoimuutta yhteisön tasolla. Käytössä oloa koskeviin vaatimuksiin liittyvät tarkistukset: * Tarkistuksilla 25 ja 29 poistetaan säännökset, joiden mukaan jäsenvaltiot voivat säilyttää direktiivin soveltamisalaan kuuluvien laitteiden käytössä oloa koskevat vaatimuksensa. Kestävyyttä koskevassa olennaisessa vaatimuksessa todetaan yleisellä tasolla, että laitteiden metrologisten ominaisuuksien on säilyttävä vakaina. Tämän vuoksi laitteiden käyttöä koskeva johdanto-osan kappale on perusteltu (tarkistus 29), kun taas artikla käytössä oloa koskevista vaatimuksista ei kuulu direktiivin soveltamisalaan, joka koskee ensimmäistä käyttöä (tarkistus 25). Komissio hyväksyy tarkistukset 25 ja 29. Osalaitteistoja koskevat tarkistukset: * Tarkistuksilla 4, 5 ja 13 tekstiin sisällytetään osalaitteistoja koskevia viittauksia, joissa selkiytetään, että direktiivissä säädetty vaatimustenmukaisuuden arviointi voidaan suorittaa niiden osalta erillisenä. Komissio hyväksyy tarkistukset 4, 5 ja 13, koska niillä selkiytetään osalaitteistoihin sovellettavia menettelyjä ja ne ovat yhteisen kannan hengen mukaisia. Vaatimustenmukaisuuden arviointimenettelyjen tarkistamista koskevat tarkistukset: * Tarkistuksissa 6 ja 27 otetaan esille tarve varmistaa vaatimustenmukaisuuden arviointimenettelyjen johdonmukaisuus, kuten 10. marraskuuta 2003 annetussa neuvoston päätöslauselmassa vaaditaan, ja kehotetaan komissiota arvioimaan vaatimustenmukaisuuden arviointimenettelyjen johdonmukaisuus ja esittämään tarvittaessa asianmukaisia toimenpiteitä. * Tarkistuksella 32 tekstiin sisällytetään Euroopan parlamentin, neuvoston ja komission yhteinen julistus, joka koskee vaatimustenmukaisuuden arviointimenettelyjen suunniteltua tarkistamista ja Euroopan komission aikomusta esittää tarpeellisia ehdotuksia tähän liittyen. Komissio hyväksyy tarkistukset 6, 27 ja 32. Euroopan parlamentti on pitänyt erityisen tärkeänä sen varmistamista, että vaatimustenmukaisuuden arviointia koskeva neuvoston päätös tarkistetaan nopeassa aikataulussa ja direktiivien välinen sertifioinnin johdonmukaisuus varmistetaan. Kuten komission vuoden 2004 työohjelmassa todetaan, komissio on sitoutunut toteuttamaan uuden lähestymistavan tarkistamisen ja ehdottaa tarvittaessa muutoksia direktiiviin ennen sen saattamista osaksi kansallisia lainsäädäntöjä. Edellä mainittujen viittausten sisällyttäminen direktiiviin korostaa sitä, kuinka tärkeänä komissio pitää tätä lainsäädännön tarkistamista. Tarkistukset, jotka koskevat liitteiden II ja III sisällyttämistä direktiivin artikloihin: * Tarkistukset 15 ja 16, tarkistuksen 17 ensimmäinen kohta sekä tarkistukset 18 ja 19 koskevat direktiiviehdotuksen liitteen III tekstin sisällyttämistä 8 a artiklaan ja direktiiviehdotuksen liitteen II tekstin sisällyttämistä 9 a artiklaan. Komissio hyväksyy tarkistukset 15 ja 16, tarkistuksen 17 ensimmäisen kohdan sekä tarkistukset 18 ja 19, koska kyse on tekstin asetteluun liittyvistä muutoksista, jotka eivät muuta komission ehdotuksen ja yhteisen kannan sisältöä. Mittauslaitekomiteaa ja tehtävien jakoa koskevat tarkistukset: * Tarkistuksella 30 ehdotukseen sisällytetään johdanto-osan kappale sen korostamiseksi, että osapuolten edustajia olisi kuultava mittauslaitekomitean toiminnan osalta. * Tarkistuksessa 24 poistetaan kaksi komissiolle alunperin annettua tehtävää. Komissio hyväksyy tarkistukset 30 ja 24. Komission mielestä on hyvän hallintotavan mukaista, että jäsenvaltiot kuulevat asiaan liittyviä osapuolia. Komissio toteuttaa myös itse säännöllisesti asianmukaisia kuulemismenettelyitä. Tarkistuksessa 30 tulee esiin kyseinen hallintotapa. Komissio voi hyväksyä tehtävien antamista komissiolle koskevan tarkistuksen 24. Vaatimustenmukaisuusolettamaa ja ohjeellisia OIML-asiakirjoja koskevat tarkistukset: * Tarkistuksessa 31 todetaan "ohjeellisen asiakirjan" määritelmän yhteydessä, että OIML-asiakirjoihin sovelletaan 13 artiklan 1 kohdassa säädettyä menettelyä, jotta niiden voidaan olettaa olevan vaatimusten mukaisia. * Tarkistuksissa 20, 22 ja 23 selvennetään, että myös ohjeellisten OIML-asiakirjojen osat voidaan merkitä direktiivin 13 artiklan 1 kohdan mukaiseen luetteloon ja julkaista. * Tarkistuksessa 21 muutetaan alkuperäisen säännöksen sanamuotoa; tarkoituksena on selkiyttää olennaisten vaatimusten täyttämistä koskevia eri vaihtoehtoja ja erityisesti vaatimustenmukaisuusolettamaa. Komissio hyväksyy tarkistukset 31, 20, 21, 22 ja 23, koska ne tarkentavat ja selkiyttävät komission ehdotusta ja yhteistä kantaa. 4.2. Komission hylkäämät tarkistukset Komissio ei ole hylännyt tarkistuksia. 5. Päätelmä EY:n perustamissopimuksen 250 artiklan 2 kohdan mukaisesti komissio muuttaa ehdotustaan edellä esitetyllä tavalla.